Valur er nú einum sigri frá Íslandsmeistaratitli í körfubolta karla. Valur fékk Tindastól í heimsókn á Hlíðarenda í þriðja leik liðanna í gærkvöld.
Valur vann fyrsta leikinn á Hlíðarenda en Tindastóll svaraði með sigri á Sauðárkróki og var staðan í einvíginu því 1-1 fyrir leik. Tindastóll var mun betra liðið í fyrri hálfleik og forystan var um stund komin í 21 stig. Í hálfleik voru gestirnir sextán stigum yfir 52-36. Valsmenn réttu rækilega úr kútnum í síðari hálfleik og þá sér í lagi í fjórða leikhluta. Þar gekk allt upp hjá Val á meðan ekkert gekk hjá Tindastóli. Valur vann lokafjórðunginn með sautján stigum sem skilaði þeim fimm stiga sigri, 84-79, og Valur þar með kominn í 2-1 í úrslitaeinvíginu. Valsmenn geta því tryggt Íslandsmeistaratitilinn á Sauðárkróki þegar liðin mætast í fjórða sinn á sunnudag. Vinni Tindastóll, ræðst einvígið í oddaleik á Hlíðarenda.
Fram er komið í úrslit um Íslandsmeistaratitil kvenna í handbolta en Framarar unnu ÍBV í gær 27-24 og var þetta þriðji sigur Fram gegn Eyjakonum í undanúrslitunum. Fram mætir annað hvort Val eða ríkjandi Íslandsmeisturum KA/Þórs í úrslitarimmunni. Þar er staðan 2-1 fyrir Val en liðin áttust við í þriðja leiknum á Hlíðarenda í gær og þar höfðu heimakonur betur, 30-26. Valskonur geta því klárað einvígið með sigri á Akureyri á morgun en KA/Þór þarf sigur til að knýja fram oddaleik.
Íslandsmeistarar Víkings unnu nýliða Fram í Bestu deildar karla í fótbolta í gær, 4-1. Fram leitar því enn að sínum fyrsta sigri í deildinni en þetta var þriðji sigur Víkinga og eru þeir í fjórða sætinu með 10 stig, fimm stigum á eftir toppliði Breiðabliks. Þá mættust Keflavík og Leiknir en bæði lið voru í leit að sínum fyrsta sigri í sumar. Keflavík hafði betur á heimavelli 3-0 og lyfti sér upp í 9. sætið en Leiknir er í 11. og næst neðsta sætinu. Leikið verður í Bestu deild kvenna í kvöld og hefjast allir þrír leikir kvöldsins klukkan korter yfir sjö. KR fær Breiðablik í heimsókn, Keflavík tekur á móti Aftureldingu og Stjarnan og Valur eigast við í Garðabæ.
Valur er einum sigri frá Íslandsmeistaratitlinum í körfubolta karla eftir sigur á Tindastóli í þriðja leik liðanna í gærkvöld.